આપણે ત્યાં મેરિટલ રેપ એટલે કે લગ્નના બહાને સ્ત્રીને પરાણે શારીરિક સંબંધો બાંધવા મજબૂર કરાય તેની ચર્ચા લાંબા સમયથી ચાલે છે. મેરિટલ રેપને અપરાધ ગણવો કે નહીં તેની ચોવટ પણ ચાલી રહી છે ને બે છાવણીઓ પડી જ ગઈ છે ત્યાં બુધવારે સુપ્રીમ કોર્ટે મેરિટલ રેપ સાથે સંકળાયેલા બીજા એક મુદ્દે મહત્ત્વનો ચુકાદો આપી દીધો. સુપ્રીમ કોર્ટે સાફ શબ્દોમાં કહ્યું છે કે કોઈ પુરૂષ પોતાની ૧૮ વર્ષથી નાની ઉંમરની પત્ની સાથે શારીરિક સંબધો બાંધે તો એ બળાત્કાર ગણાય ને આ બળાત્કાર બદલ પુરૂષને બળાત્કારના કાયદા પ્રમાણે સજા થવી જ જોઈએ.